text: Kvinde dræbt, da bil ramte traktor
  22 november 2013 kl. 07.00
  En 75-årig kvinde døde torsdag aften efter en ulykke ved Sdr. Omme nord for Grindsted. Hun var passager i en bil, som ramte en traktor.
  Ulykken skete ved 18-tiden på Simmelbrovej, en lille kilometer uden for Sdr. Omme.
  Hendes samlever, en 78-årig mand, kørte bilen, og har formentlig ikke set traktoren. Han forsøgte at undgå sammenstøddet med traktoren. Under undvigemanøvren ramte bilen traktoren med sin højre side.
  Kvinden blev kørt til sygehuset, hvor hun blev erklæret død ved ankomsten. Samleverens tilstand er stabil, oplyser politiet.
  Simmelbrovej var afspærret et par timer efter ulykken.
  